ขวัญแก้ว วัชโรทัย
ศาสตราจารย์กิตติมศักดิ์ขวัญแก้ว วัชโรทัย (3 กันยายน พ.ศ. 2471 - 28 มกราคม พ.ศ. 2560) อดีตรองเลขาธิการพระราชวัง และเป็นฝาแฝดกับแก้วขวัญ วัชโรทัย อดีตเลขาธิการพระราชวัง

ประวัติ 

ขวัญแก้ว วัชโรทัย เป็นบุตรของพระยาอนุรักษ์ราชมณเฑียร (ก๊าด วัชโรทัย) กับท่านผู้หญิงพัว อนุรักษ์ราชมณเฑียร เกิดเมื่อวันที่ 3 กันยายน พ.ศ. 2471 มีฝาแฝดหนึ่งคน คือแก้วขวัญ วัชโรทัย ทั้งสองมีศักดิ์เป็นพระภาคิไนย (ลูกของพี่สาว) ในสมเด็จพระนางเจ้าอินทรศักดิศจี พระวรราชชายา และเป็นหลานน้าของพระสุจริตสุดา (เปรื่อง สุจริตกุล) “แก้วขวัญ” และ “ขวัญแก้ว” เป็นชื่อที่ได้รับพระราชทานจากพระบาทสมเด็จพระปกเกล้าเจ้าอยู่หัว 

ขวัญแก้วสมรสกับพลตรีหญิง แพทย์หญิง ท่านผู้หญิงวัฒนา วัชโรทัย ท.จ.ว. (เป็นคู่สมรสพระราชทานคู่แรกในรัชสมัยพระบาทสมเด็จพระมหาภูมิพลอดุลยเดชมหาราช บรมนาถบพิตร) ทั้งสองมีบุตรชาย 2 คน คือ
 ฐานิสร์ วัชโรทัย (อดีตวิทยากรพิเศษ สำนักราชเลขาธิการ)(กรมราชเลขานุการในพระองค์ ในปัจจุบัน)
 ดร.ดิสธร วัชโรทัย (อดีตรองเลขาธิการพระราชวัง)

การศึกษา 
 โรงเรียนเซนต์คาเบรียล
 โรงเรียนอัสสัมชัญศรีราชา
 วิชาการบริหารโรงแรมจากโรงเรียนสอนวิชาการโรงแรม โลซาน โดยได้รับพระมหากรุณาธิคุณเป็นนักเรียนในพระบรมราชูปถัมภ์ ตามเสด็จฯ พระบาทสมเด็จพระเจ้าอยู่หัว ไปศึกษาที่ประเทศสวิตเซอร์แลนด์
 ศิลปศาสตร์ดุษฎีบัณฑิตกิตติมศักดิ์ สาขารัฐประศาสนศาสตร์ จาก มหาวิทยาลัยมหิดล เมื่อ พ.ศ. 2546

การทำงาน 
 เริ่มรับราชการที่สำนักพระราชวัง ตั้งแต่วันที่ 1 เมษายน พ.ศ. 2493
 พ.ศ. 2495 ทำหน้าที่นายสถานีวิทยุ อ.ส. พระราชวัง ทำหน้าที่แจ้งเหตุสำคัญ เช่น การเกิดโรคโปลีโอระบาดในปี พ.ศ. 2495 อหิวาตกโรคในปี พ.ศ. 2501 และวาตภัยที่แหลมตะลุมพุกในปี พ.ศ. 2505 ซึ่งเป็นต้นกำเนิดของมูลนิธิราชประชานุเคราะห์ในพระบรมราชูปถัมภ์ ในเวลาต่อมา
 รองเลขาธิการพระราชวัง ฝ่ายกิจกรรมพิเศษ
 นายกมูลนิธิราชประชานุเคราะห์ในพระบรมราชูปถัมภ์
 ประธานกรรมการบริหารมูลนิธิการศึกษาทางไกลผ่านดาวเทียมในพระบรมราชูปถัมภ์
 ประธานกรรมการบริหารและผู้จัดการโรงเรียนวังไกลกังวล

ถึงแก่อสัญกรรม 
ขวัญแก้วเข้ารับการรักษาภาวะเส้นเลือดหัวใจตีบตันมาระยะหนึ่งด้วยการรักษาทางยา ในห้องไอซียู โรงพยาบาลศิริราช และถึงแก่อสัญกรรมด้วยภาวะหัวใจวายเฉียบพลัน เมื่อเวลา 04.48 น. ของวันที่ 28 มกราคม 2560

วันที่ 29 มกราคม เวลา 17.20 น สมเด็จพระเจ้าอยู่หัว (พระปรมาภิไธยในขณะนั้น) ทรงพระกรุณาโปรดเกล้าฯ ให้ สมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินแทนพระองค์ไปพระราชทานน้ำหลวงอาบศพ และเชิญพวงมาลาของสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 สมเด็จพระเจ้าอยู่หัว และพวงมาลาส่วนพระองค์วางที่หน้าโกศศพ นายขวัญแก้ว วัชโรทัย ป.จ.,ม.ป.ช.,ม.ว.ม.,ภ.ป.ร.๒ ปฏิบัติหน้าที่ประจำพระองค์ สมเด็จพระเจ้าอยู่หัว อดีตรองเลขาธิการพระราชวัง ในการนี้ คุณพลอยไพลิน เจนเซน พระธิดาในทูลกระหม่อมหญิงอุบลรัตนราชกัญญา สิริวัฒนาพรรณวดี พร้อมด้วย นายเดวิด วีลเลอร์ สามี มาร่วมพิธีด้วย โดยมี ท่านผู้หญิงวัฒนา วัชโรทัย ภรรยาพร้อมด้วยบุตรชาย นายฐานิสร์ วัชโรทัย วิทยากรพิเศษ สำนักราชเลขาธิการ และนายดิสธร วัชโรทัย ผู้บริหารระดับสูง ประจำสำนักพระราชวัง เฝ้าฯ รับเสด็จ ณ ศาลาบัณณรศภาค วัดเบญจมบพิตรดุสิตวนาราม เขตดุสิต กรุงเทพมหานคร

วันที่ 14 ธันวาคม 2563 เวลา 17.44 น. พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี เสด็จพระราชดำเนินโดยรถยนต์พระที่นั่ง จากพระที่นั่งอัมพรสถาน พระราชวังดุสิต ไปพระราชทานเพลิงศพ นายขวัญแก้ว วัชโรทัย ป.จ.,ม.ป.ช.,ม.ว.ม.,ป.ภ.,ภ.ป.ร.2 และพลตรีหญิง ท่านผู้หญิงวัฒนา วัชโรทัย ม.ป.ช. , ม.ว.ม. , ท.จ.ว. , ภ.ป.ร.๔ ณ เมรุหลวงหน้าพลับพลาอิศริยาภรณ์ วัดเทพศิรินทราวาส เขตป้อมปราบศัตรูพ่าย กรุงเทพมหานคร

เครื่องราชอิสริยาภรณ์

ลำดับสาแหรก

อ้างอิง

แหล่งข้อมูลอื่น 
 ประวัตินายขวัญแก้ว วัชโรทัย จากเว็บไซต์โรงเรียนวังไกลกังวล

บุคคลฝาแฝดจากประเทศไทย
ข้าราชการในพระองค์ชาวไทย
ข้าราชการพลเรือนชาวไทย
บุคคลจากโรงเรียนราชินี
บุคคลจากโรงเรียนเซนต์คาเบรียล
สกุลวัชโรทัย
สกุลสุจริตกุล
ผู้ได้รับเครื่องราชอิสริยาภรณ์ ป.จ. (ฝ่ายหน้า)
ผู้ได้รับเครื่องราชอิสริยาภรณ์ ม.ป.ช.
ผู้ได้รับเครื่องราชอิสริยาภรณ์ ม.ว.ม.
ผู้ได้รับเครื่องราชอิสริยาภรณ์ ป.ภ.
ผู้ได้รับเหรียญจักรพรรดิมาลา
ผู้ได้รับเหรียญรัตนาภรณ์ ภ.ป.ร.2
เสียชีวิตจากภาวะหัวใจล้มเหลว